ORDE do 14 de maio de 2010 sobre a aprobación definitiva da modificación puntual número 4 do Plan Xeral de Ordenación Urbana do Concello da Guarda (Pontevedra).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/05/2010

O Concello da Guarda remite o proxecto da modificación puntual referido, conforme o previsto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello da Guarda dispón de Plan Xeral de Ordenación Urbana, aprobado o 29-7-1993, redactado ao abeiro da Lei 11/1985, de adaptación da do solo a Galicia.
I.2. A proposta de modificación, integrada por memoria redactada polo arquitecto municipal Antonio Hernández Crespo, asinada o 17 de febreiro de 2009.
I.3. Constan os seguintes informes de carácter previo:
-Dirección Xeral de Sustentabilidade da Costa e do Mar do Ministerio de Medio Ambiente, Medio Rural e Mariño, do 27 de xuño de 2008.
-Dirección Xeral do Patrimonio Cultural, do 28 de xullo de 2008, en sentido favorable.
-Dirección Xeral de Obras Públicas, do 1 de setembro de 2008, en sentido favorable.
-Dirección Xeral de Urbanismo en materia de costas, do 17 de decembro de 2008.
I.4. A Dirección Xeral de Desenvolvemento Sostible decide o 17 de outubro de 2008 que non é necesario someter a modificación ao procedemento de avaliación ambiental estratéxica.
I.5. A modificación foi aprobada inicialmente polo Concello Pleno o 13 de marzo de 2009 e sometida a información pública durante un mes mediante publicación de anuncio nos xornais Faro de Vigo e Atlántico con datas do 2 e 3 de abril respectivamente; e no DOG nº 71, do 15 de abril de 2009. Non se presentaron alegacións.
I.6. Foron emitidos informes favorables dos seguintes organismos:
-Dirección Xeral do Patrimonio Cultural, do 12 de maio de 2009.
-Dirección Xeral de Sustentabilidade da Costa e do Mar do Ministerio de Medio Ambiente, Medio Rural e Mariño, do 22 de xuño de 2009.
-Dirección Xeral de Obras Públicas, do 26 de outubro de 2009.
I.7. No expediente constan os seguintes informes municipais:
Previos á aprobación inicial: da asesoría xurídica, do 11-6-2008; do arquitecto municipal do 12-6-2008; e de secretaría do 17-6-2008 e do 21-1-2009.
Previos á aprobación provisional: do arquitecto municipal do 20 de maio e 10 de novembro de 2009; da asesoría xurídica e de secretaría, ambos os dous do 11-11-2009.
I.8. A modificación puntual foi aprobada provisionalmente polo Pleno en sesión do 11-12-2009.
II. Descrición e valoración.
Unha vez analizada a documentación que integra o expediente, e á vista da proposta literal que con esta mesma data eleva a Secretaría Xeral de Ordenación do Territorio e Urbanismo, cómpre sinalar:
II.1. A modificación formulada polo Concello da Guarda ten por obxecto aclarar e complementar varios puntos das ordenanzas reguladoras de usos e edificación no solo urbano.
Así como establecer unha ordenanza específica que regule os equipamentos.
II.2. O proxecto motiva a modificación pola difícil interpretación nalgún caso da normativa e os desaxustes existentes coa nova normativa de obrigado cumprimento ou a realidade física do solo urbano. Así mesmo, sinálase a necesidade de que os equipamentos teñan unha ordenanza específica que facilite a súa implantación no solo urbano.
II.3. O proxecto xustifica as modificacións na mellor adecuación da normativa á realidade vixente. Este fin podería incluírse entre as razóns do artigo 94.1º da LOUG e xustificar o interese público.
II.4. A proposta está integrada por memoria xustificativa e nova redacción das epígrafes 4.1.5, 4.1.9, 14, 15, 17, 18 e 20 da epígrafe 4.2.1, ordenanza 1, 2, 3, e 4 do punto 4.2.3 e creación da ordenanza 16 na nova epígrafe 4.2.8.
II.5. Considérase que a documentación completada co sinalado nos puntos anteriores é suficiente para o alcance e finalidade da modificación.
III. Resolución.
Polo dito, e de conformidade co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, resolvo outorgar a aprobación definitiva á modificación puntual número 4 do PXOM do Concello da Guarda.
De conformidade co disposto nos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do PXOM.
Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 14 de maio de 2010.
Agustín Hernández Fernández de Rojas
Conselleiro de Medio Ambiente,
Territorio e Infraestruturas